interakcie
Dobrý deň, môže moja mama kombinovať tieto uvedené lieky? Timonil Rerard (05-0-0,5), Derin (0.5-0-1), Piracetam (1-0-0), Citalec 20 Zentiva (1-0-0), Gerodorm, 1 tbl.večer,p.p. Oxazepam,1 tbl.večer,p.p.,Valsacor 1t,Euthyrox 1tbl.Ďakujem.
Dobrý deň,
ďakujeme za Vašu otázku.
Medzi uvedenými liekmi je viacero závažných a stredne závažných interakcií.
Závažná interakcia nastáva medzi liekom Timonil retard a Derin. Indukciou izoenzýmu CYP3A4 môže prísť ku zníženiu alebo skráteniu biologického a farmakologického účinku a zvýšeniu klírens kvetiapínu, ktorý je substrátom uvedenej izoformy cytochrómu P450. V dôsledku tejto interakcie sa môžu vyskytnúť nižšie plazmatické koncentrácie kvetiapínu, čo môže ovplyvniť účinnosť liečby kvetiapínom.
Ďalšia závažná interakcia nastáva medzi liekom Timonil retard a Euthyrox, v dôsledku ktorej je riziko významného vytesňovania tyreoidálnych hormónov z väzby na plazmatické bielkoviny s následným rizikom zvýšenia biologickej účinnosti hormónov štítnej žľazy. Kombinácia liečiv sa neodporúča. Ak je podávanie tejto kombinácie nevyhnutné, je potrebné prehodnotiť dávkovanie a tiež pravidelne sledovať plazmatické hladiny tyreoidálnych hormónov.
Závažná interakcia nastáva aj v prípade kombinácie liekov Derin a Euthyrox, v dôsledku ktorej je riziko významného vytesňovania tyreoidálnych hormónov z väzby na plazmatické bielkoviny s následným rizikom zvýšenia biologickej účinnosti hormónov štítnej žľazy. Kombinácia liečiv sa neodporúča. Ak je podávanie tejto kombinácie nevyhnutné, je potrebné prehodnotiť dávkovanie a tiež pravidelne sledovať plazmatické hladiny tyreoidálnych hormónov.
Keďže medzi uvedenými liekmi, ktoré užívate, dochádza k viacerým interakciám, odporúčam Vám riadiť sa pokynmi lekára, ktorý Vám dané lieky predpísal a prispôsobil nastavenej terapii dávkovanie. V opačnom prípade je potrebné lekára upovedomiť o danej skutočnosti. Ak Vám lieky predpísali viacerí lekári a o užívaní iných liekov neboli informovaní, je potrebné lekárov o užívaní všetkých liekov dodatočne informovať.
S pozdravom
PharmDr. Patrícia Čečková